Ingen borgere har ønsket at leje et værelse eller en hel bolig ud til flygtninge i Hillerød. Foto: Kim Rasmussen

Send til din ven. X Artiklen: Ingen vil leje ud til flygtninge Modtagerens email * : Din e-mail * : Dit navn * : Evt. kommentar: *) skal udfyldes.

Ingen vil leje ud til flygtninge

Hillerød - 08. april 2016 kl. 04:14 Af Jeppe Jul Garnak og Camilla Nissen Kontakt redaktionen: sndk@sn.dk

Kampagne for at få private til at leje et værelse eller en hel bolig ud til flygtninge har ikke givet en eneste lejeaftale. Det skriver Frederiksborg Amts Avis.

Det kniber gevaldigt med at få private til at lægge hus til flygtninge. Det viser resultatet af en tre måneder lang indsats for at få borgere i Hillerød Kommune til at leje et værelse i eget hjem eller en hel bolig ud til flygtninge. Kommunen har ellers forsøgt med både annoncer, opslag på Facebook og personlige opfordringer, men lige lidt har det hjulpet. Ikke én eneste lejeaftale er blevet indgået.

Resultatet ærgrer lederen af kommunens integrationsteam.

- Vi havde håbet på, at der var indgået nogle aftaler, ikke mindst så vi kunne prøve det af, siger Baris Atak til Frederiksborg Amts Avis.

Den manglende interesse overrasker ikke koordinator for Venligboerne i Hillerød Vivi Wøldike (S). Det kræver nemlig en ekstra indsats at lukke en flygtning helt ind i privaten, mener hun.

- Man vil jo også gerne stille sig selv til rådighed, hvis man lejer ud til flygtninge. Hvis man bare vil leje et værelse ud, så gør man det jo bare til venner og bekendte, siger Vivi Wøldike.

Det er dog ikke alle, der er forbeholdne overfor at få flygtninge hjem og bo.

I Gribskov Kommune er man klar til som forsøg at sætte venligboliger op hos to private borgere, der har meldt sig frivilligt. De skal nu have sat pavilloner op i baghaven, hvori flygtninge kan bo, skriver Frederiksborg Amts Avis.

- To har vist interesse, og dem vil vi bruge som pilotprojekt, så vi får gjort os nogle erfaringer, siger formand for Plan- og Miljøudvalget Morten Jørgensen fra partiet Nyt Gribskov. Han håber, at boligerne kan blive sat op i løbet af efteråret.